Plaasaanval: Vrou (62) sterf toe verdagtes losbrand | Maroela Media
Plaasaanval: Vrou (62) sterf toe verdagtes losbrand
'n Foto van die toneel buite Stilbaai (Foto: Suid-Kaap Forum)
'n 62-jarige vrou van Stilbaai in die Wes-Kaap is dood nadat vyf gewapende verdagtes Maandagaand op 'n plaas buite die kusdorp toegeslaan en na willekeur op vier mense losgebrand het.
Kapt. Malcolm Pojie, woordvoerder van die polisie, sê die voorval het Maandag net ná 22:00 plaasgevind. Volgens Pojie word 'n koffiewinkel en 'n kwekery vanaf die plaas, wat aan een van die slagoffers behoort, bedryf.
Pojie sê die vier slagoffers, twee mans en twee vroue, was besig om buite te braai toe die verdagtes hulle oorval het. "Die verdagtes was almal in oranje oorpakke geklee en het almal balaklawas gedra. Hulle het sonder waarskuwing op die slagoffers losgebrand," sê hy. "Een van die vroue is in die skietery gewond en op die toneel dood. Die ander vrou het weggehardloop en in die bosse gaan wegkruip waar sy die polisie na die toneel ontbied het."
Die polisie het die oorlede vrou as Heila Killian geïdentifiseer.
Volgens hom het die verdagtes daarna glo albei mans vasgebind en aangedring op kontant en vuurwapens. "Die verdagtes het talle vuurwapens, jagmesse en 'n groot bedrag geld gesteel wat die polisie nie in dié stadium bekend kan maak nie. Die mans is sover my wete strek nie in die aanval beseer nie."
Pojie sê die verdagtes het met die aankoms van die polisie op die toneel reeds met die eienaar se wit Toyota Hilux-dubbelkajuitbakkie (registrasienommer CCC 12419) van die toneel gevlug. Die bakkie is later op kringtelevisiebeeldmateriaal in die Heidelberg-omgewing in die rigting van Kaapstad opgemerk.
Volgens Pojie doen polisiebeamptes alles in hul vermoë om die verdagtes vas te trek. "Dit is nog baie vroeg in die ondersoek, maar die polisie volg elke moontlike leidraad op wat tot 'n suksesvolle inhegtenisneming kan lei."
Mense met meer inligting oor die voorval word versoek om onmiddellik die Stilbaai-polisie by 028 754 6100 te bel of die misdaadnoodlyn by 0860 010 111 te skakel.
Die foto is met vergunning van die Suid-Kaap Forum op Maroela Media gepubliseer.
Beloning uitgeloof vir inligting oor vermiste ysterman-atleet
Aanlyn aansoeke in Gauteng: Sommige gesogte Afrikaanse skole dalk reeds vol
En so leef/oorleef ons deesdae op die plaas. Teen sononder of vroeër is ons in die huis, buite alarms om werf aan. Honde, vier groot, drie klein buite, vensteralarms geaktiveer en kyk gedurig op kameras as 'n hond blaf. Geen aktiwiteit meer in die aande, geen vleisbraai, geen konsert of onthaal, geen kuier by bure of vriende. Alles wat ons doen, word gereel om lank voor donker in die huis te wees. Ons is lewenslange tronkstraf in ons eie huise opgelê deur ons politici wat glo en propageer dat grond rykdom en eer verteenwoordig. Kill the boer – en die… Lees meer »
Mag die Vader julle saggies en teer in Sy hand van liefde toe vou.
Dis tragies nerens is ons meer veilig nie en dis al die misdadigers wat uit dii tronk ontsnap en op ons toeslaan ons het geen identiteit hoe die mense lyk nie.
Ek moedig almal aan om Andries Vermeulen (die bekende grapmaker en storieverteller) se praatjie by Laeveld Agrochem te kyk op Youtube. Dis so uur en 13 minute lank maar uit en uit die moeite en tyd werd. Hy het al heelwat gedoen om hom uit te spreek teen plaasmoorde en gee in sy praatjie goeie perspektief op waarom ons nie moet weghardloop nie asook waardevolle lewenslesse. Google net "Andries Vermeulen 9 Februarie 2018" en jy sal die video kry.
Elke dag, elke liewe dag moet ons hoor van hierdie verskriklike plaas aanvalle. Hulle kom altyd weg met alles. Dit maak my siek!